CELEX: 62018TN0419
Language: el
Date: 2018-07-10 00:00:00
Title: Υπόθεση T-419/18: Προσφυγή της 10ης Ιουλίου 2018 — Crédit agricole και Crédit agricole Corporate and Investment Bank κατά Επιτροπής

10.9.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 319/19
            
         
      Προσφυγή της 10ης Ιουλίου 2018 — Crédit agricole και Crédit agricole Corporate and Investment Bank κατά Επιτροπής
      (Υπόθεση T-419/18)
      (2018/C 319/23)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσες: Crédit agricole SA (Montrouge, Γαλλία) και Crédit agricole Corporate and Investment Bank (Montrouge) (εκπρόσωποι: J.-P. Tran Thiet, M. Powell, J. Jourdan και J.-J. Lemonnier, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση, κατά το μέτρο που με αυτήν η Επιτροπή απορρίπτει τις αιτήσεις εμπιστευτικής μεταχειρίσεως που υπέβαλαν οι προσφεύγουσες·
               
            
                  —
               
               
                  να καταδικάσει την Ευρωπαϊκή Επιτροπή στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους κατά της αποφάσεως C(2018) 2743 τελικό της Επιτροπής, της 27ης Απριλίου 2018, σχετικά με τις αντιρρήσεις ως προς την αποκάλυψη πληροφοριών τις οποίες προέβαλαν οι προσφεύγουσες βάσει του άρθρου 8 της αποφάσεως 2011/695/ΕΕ του Προέδρου της Επιτροπής, της 13ης Οκτωβρίου 2011 (ΕΕ 2011, L 275, σ. 29), σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού [υπόθεση AT.39914 — Παράγωγα επιτοκίου σε ευρώ (EIRD)], οι προσφεύγουσες προβάλλουν δύο λόγους ακυρώσεως.
      
                  1.
               
               
                  Με τον πρώτο λόγο ακυρώσεως προβάλλεται ότι η δημοσίευση πληροφοριών σχετικά με τις προσφεύγουσες, όσον αφορά συναλλαγές διαπραγματευτών (traders) προγενέστερες του χρονικού διαστήματος της παραβάσεως, προσβάλλει το τεκμήριο αθωότητας. Συναφώς, η Επιτροπή δεν δικαιούται να δημοσιεύσει απόφαση η οποία μνημονεύει παραβατικές συμπεριφορές τις οποίες δεν μπορούν να αμφισβητήσουν οι προσφεύγουσες. Συνεπώς, η προσβαλλόμενη απόφαση ενέχει πλάνη περί το δίκαιο, καθόσον απορρίπτει τις αιτήσεις εμπιστευτικής μεταχειρίσεως των προσφευγουσών όσον αφορά τις εν λόγω πληροφορίες.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η δημοσίευση, πριν από την έκδοση αποφάσεως επί της ουσίας από το Γενικό Δικαστήριο στην υπόθεση T-113/17, Crédit agricole και Crédit Agricole Corporate and Investment Bank κατά Επιτροπής, πληροφοριών οι οποίες αφορούν παραβατική συμπεριφορά των προσφευγουσών και τις οποίες αμφισβητούν οι προσφεύγουσες ενώπιον του Γενικού Δικαστηρίου, συνιστά παραβίαση του τεκμηρίου αθωότητας. Συνεπώς, η προσβαλλόμενη απόφαση ενέχει πλάνη περί το δίκαιο, καθόσον απορρίπτει τις αιτήσεις εμπιστευτικής μεταχειρίσεως των προσφευγουσών όσον αφορά τις εν λόγω πληροφορίες.